Obrazloženje **OPĆEG dijela** *Polugodišnjeg izvještaja o izvršenju proračuna* za razdoblje **siječanj-lipanj/2025**

**08012 DRŽAVNI ZAVOD ZA INTELEKTUALNO VLASNIŠTVO**

Sukladno članku 76. Zakona o proračunu (NN 144/21) i članku 43. Pravilnika o polugodišnjem i godišnjem izvještaju o izvršenju proračuna i financijskog plana (NN 85/2023), u nastavku se daje obrazloženje općeg dijela polugodišnjeg izvještaja o izvršenju proračuna za razdoblje siječanj-lipanj/2025.

**PRIHODI I PRIMICI**

U izvještajnom razdoblju Državni zavod za intelektualno vlasništvo (DZIV) ostvario je prihode poslovanja (razred 6), iz sljedećih izvora financiranja:

* 11 Opći prihodi i primici
* 51 Pomoći EU
* 52 Ostale pomoći i darovnice
* 43 Ostali prihodi za posebne namjene

Od navedenih izvora prihodi iz izvora 11, 51 i 52 se ostvaruju isključivo kroz aktivnost A763000 – *Administracija i upravljanje Državnog zavoda za intelektualno vlasništvo*, dok se prihodi iz izvora 43 ostvaruju kroz dvije aktivnosti: A763000 – *Administracija i upravljanje Državnog zavoda za intelektualno vlasništvo* i T763005 – *Suradnja DZIV-a s Uredom Europske unije za intelektualno vlasništvo*.

Izvršenje planiranih prihoda po izvorima za izvještajno razdoblje je kako slijedi:

|  |  |  |  |
| --- | --- | --- | --- |
| **Izvor financiranja** | **Planirani prihodi za 2025, €** | **Izvršenje I-VI 2025, €** | **Indeks izvršenja** |
| 11 | 3.174.333 | 1.058.787 | 33,4 |
| 31 | 1.000 | 0 | 0,0 |
| 51 | 15.558 | 4.392 | 28,2 |
| 52 | 20.000 | 14.614 | 73,1 |
| 43-A | 1.500.000 | 611.696 | 40,8 |
| 43-T | 691.000 | 672.347 | 97,3 |
| **Ukupno** | **5.401.891** | **2.361.835** | **43,7** |

Iz izvora Općih prihoda i primitaka (izvor 11) DZIV pokriva rashode za zaposlene, materijalne troškove, financijske rashode, te rashode za nabavu proizvedene dugotrajne imovine.

Vlastiti prihodi DZIV-a planirani su za slučaj eventualnog nastavka poslovanja internog ugostiteljskog objekta, a koji je privremeno zatvoren u svibnju 2022. zbog nemogućnosti osiguravanja ljudskih resursa za njegovo vođenje. U izvještajnom razdoblju objekt je bio neaktivan.

Prihodi iz izvora financiranja 51 (pomoći EU) se ostvaruju od tijela Europske unije temeljem utvrđenih pravila za pokrivanje troškova rada u tim tijelima, a za prvo polugodišnje razdoblje 2025. ovi prihode se odnose na refundaciju troškova službenih putovanja zaposlenika DZIV-a kao predstavnika Republike Hrvatske na sastancima resornih stručnih i radnih tijela Europske unije.

Prihodi iz izvora 52 (ostale pomoći i darovnice) se ostvaruju od međunarodnih organizacija za intelektualno vlasništvo s kojima DZIV surađuje u ime Republike Hrvatske. U najvećem dijelu prihodi predstavljaju refundacije Europske patentne organizacije za rashode službenih putovanja zaposlenika DZIV-a kao predstavnika Republike Hrvatske na sastancima stručnih i upravljačkih tijela Europske patentne organizacije (EPO) i radnih grupa, za rashode stručnog usavršavanja zaposlenika DZIV-a na programima EPO-a, te za troškove zajedničke organizacije stručnih događanja i po potrebi angažmana vanjskih konzultanata na suradničkim aktivnostima EPO-a i DZIV-a. S obzirom na prirodu ovih prihoda, njihovo izvršenje rezultat je izvršenja odgovarajućih rashoda, a za prvo polugodišnje razdoblje 2025. ovi prihodi su ostvareni temeljem refundacije troškova službenih putovanja poduzetih u EPO.

Prihodi iz izvora 43 (ostali prihodi za posebne namjene) ostvaruju se temeljem dviju aktivnosti. Prihodi temeljem aktivnosti A763000 – *Administracija i upravljanje Državnog zavoda za intelektualno vlasništvo* (43-A) transferne su prirode i koriste se isključivo za podmirivanje rashoda međunarodnih obveza Republike Hrvatske temeljem Europske patentne konvencije. Prihode čine uplate propisanih nacionalnih naknada za održavanje u vrijednosti patenata od strane nositelja onih Europskih patenata koji se odnose na Republiku Hrvatsku, a propisani udio tih naknada DZIV transferira Europskoj patentnoj organizaciji. U manjem dijelu prihode predstavljaju uplate propisanih naknada za međunarodni postupak prijave patenta temeljem međunarodnog Ugovora o suradnji u području patenata (tzv. Ugovor PCT) od strane domaćih podnositelja koje DZIV u cijelosti transferira Svjetskoj organizaciji za intelektualno vlasništvo (WIPO). U neznatnom dijelu prihode čine i uplate naknade podnositelja nacionalnih patenata za tražene posebne stručne usluge Europske patentne organizacije koji se također u cijelosti transferiraju toj organizaciji. Prihode preostale nakon podmirenja međunarodnih obveza DZIV periodično transferira na račun općih prihoda državnog proračuna, na kojem se inače evidentiraju prihodi od uplaćenih propisanih naknada troškova u nacionalnim postupcima u području intelektualnog vlasništva koje provodi DZIV. Dinamika predmetnih prihoda za podmirivanje međunarodnih obveza je varijabilna budući da isti ovise o više čimbenika - o trendovima godišnjeg broja prijava Europskih patenata, interesu nositelja Europskih patenata da isti budu u vrijednosti na teritoriju Republike Hrvatske i trajanju njihovog interesa za održavanja istih u vrijednosti (do maksimalnih 20 godina), o strukturi nositelja Europskih patenata (s obzirom na umanjenje naknada za neke kategorije) te o propisanoj visini nacionalnih naknada i visini minimalnih naknada propisanoj od strane Europske patentne organizacije.

Prihodi temeljem aktivnosti T763005 – *Suradnja DZIV-a s Uredom Europske unije za intelektualno vlasništvo* (43-T) predstavljaju namjenske uplate Ureda Europske unije za intelektualno vlasništvo (EUIPO) za svrhe propisane Uredbom (EU) 2017/1001 Europskog parlamenta i Vijeća od 14. lipnja 2017. o žigu Europske unije. Člankom 152. propisano je da EUIPO i središnji uredi za industrijsko vlasništvo država članica surađuju radi promicanja konvergencije praksi i alata u području žigova i dizajna te da EUIPO financijski podupire ove projekte u mjeri u kojoj je to potrebno kako bi se osiguralo učinkovito sudjelovanje središnjih ureda za industrijsko vlasništvo država članica u tim projektima. Godišnja dinamika ovih prihoda ovisi o godišnjoj dinamici provedbe projekata suradnje između EUIPO-a i DZIV-a. U pravilu, ukupni godišnji prihodi po ovoj osnovi ostvaruju se samo u prvom polugodištu i odnose se na uplatu predujma u iznosu od 75% od ugovorenog iznosa troškova provedbe ugovora za tekuću godinu te uplatu razlike troškova po konačnom obračunu za ugovor iz prethodne godine (razlike između predujma troškova isplaćenih unaprijed i konačnih troškova ostvarenih temeljem godišnjeg ugovora). Također, na ostvarenje prihoda temeljem ove aktivnosti utječu i godišnji prihodi temeljem članka 172. (nadoknada troškova središnjih ureda za industrijsko vlasništvo država članica i drugih nadležnih tijela na temelju specifičnih zadaća koje isti izvršavaju kao funkcionalni dijelovi sustava žiga EU-a) koji ovise o kretanju relevantnih godišnjih pokazatelja u postupcima zaštite i provedbe prava žigova, a obveza EUIPO-a da nadoknadi troškove koji su nastali određene godine primjenjuje se samo u mjeri u kojoj u toj godini nije došlo do manjka proračuna EUIPO-a. S obzirom da se ovi prihodi ostvaruju s vremenskim pomakom od dvije godine (uplate za n-tu godinu u n+2. godini), a budući da je EUIPO pozitivno poslovao u 2023. godini, to su s ove osnove prihodi ostvareni u iznosu od 341.007,30 €.

Za izvještajno razdoblje nema prihoda od prodaje nefinancijske imovine (razred 7) kao ni primitaka od financijske imovine i zaduživanja (razred 8).

**RASHODI I IZDACI**

Od ukupnih rashoda DZIV-a u izvještajnom razdoblju većinu čine rashodi poslovanja (preko 99%), a ostatak (manje od 1%) rashodi za nefinancijsku imovinu.

|  |  |  |
| --- | --- | --- |
| **Razred ekon. klasifikacije** | **Izvršenje 1-6/2025, €** | **Udio (%)** |
| 3 - Rashodi poslovanja | 2.360.220 | 99,2 |
| 4 - Rash.za nabavu nefinanc.imovine | 3.519 | 0,8 |
| **Ukupno** | **2.363.739** | **100,0** |

Izvršenje planiranih rashoda po izvorima za izvještajno razdoblje je kako slijedi:

|  |  |  |  |
| --- | --- | --- | --- |
| **Izvor financiranja** | **Planirani rashodi za 2025, €** | **Izvršenje I-VI 2025, €** | **Indeks izvršenja** |
| 11 | 3.174.333 | 1.610.140 | 50,7 |
| 31 | 900 | 0 | 0,0 |
| 51 | 15.558 | 1.746 | 11,2 |
| 52 | 17.459 | 7.254 | 41,5 |
| 43-A | 1.414.667 | 612.634 | 43,3 |
| 43-T | 1.373.738 | 131.965 | 9,6 |
| **Ukupno** | **5.996.655** | **2.363.739** | **39,4** |

Rashodi iz izvora 11 (Opći prihodi i primici) odnose se na rashode za zaposlene, materijalne troškove, financijske rashode, te rashode za nabavu proizvedene dugotrajne imovine. Izvršeni rashodi za zaposlene u izvještajnom razdoblju čine 92% izvršenih rashoda s ovog izvora, dok je taj postotak u razdobljima prije reforme (ožujak 2024.) sustava plaća u državnim i javnim službama i povećanja materijalnih prava državnih službenika i namještenika, činio približno 85%.

Rashodi iz izvora 51 (pomoći EU) odnose se na troškove službenih putovanja zaposlenika DZIV-a kao predstavnika Republike Hrvatske na sastancima resornih stručnih i radnih tijela Europske unije i izvršeni su sukladno ostvarenim službenim putovanjima.

Rashodi iz izvora 52 (ostale pomoći i darovnice) odnose se na troškove službenih putovanja zaposlenika DZIV-a kao predstavnika Republike Hrvatske na sastanke stručnih i upravljačkih tijela Europske patentne organizacije (EPO) i radnih grupa.

Najveći dio rashoda iz izvora 43 (43-A) čine rashodi naknada i pristojbi. Ovi rashodi predstavljaju prijenos (transfer) propisanih udjela prihoda državnog proračuna od uplaćenih propisanih nacionalnih naknada za održavanje u vrijednosti patenata od strane nositelja onih Europskih patenata koji se odnose na Republiku Hrvatsku, propisanih naknada za međunarodni postupak prijave patenta temeljem međunarodnog Ugovora o suradnji u području patenata (tzv. Ugovor PCT) od strane domaćih podnositelja te naknade podnositelja nacionalnih patenata za tražene posebne stručne usluge Europske patentne organizacije, prema Europskoj patentnoj organizaciji i Svjetskoj organizaciji za intelektualno vlasništvo sukladno međunarodnim obvezama Republike Hrvatske. Dinamika ovih rashoda je varijabilna (vidjeti obrazloženje prihoda iz ovog izvora) te su rashodi u izvještajnom razdoblju ostvareni u skladu s kretanjima pojedinih čimbenika. Razlika između prihoda i rashoda za navedene svrhe uplaćuje se periodički na račun općih prihoda državnog proračuna, ali nije vidljiva u propisanom modelu iskazivanja prihoda i rashoda financijskog plana, te je u izvještajnom razdoblju izvršena uplata te razlike u iznosu od 830.000 €. Ostali rashodi (43-T) odnose se na rashode za namjene propisane Uredbom (EU) 2017/1001 Europskog parlamenta i Vijeća od 14. lipnja 2017. o žigu Europske unije. U najvećem dijelu odnose se na rashode projekata suradnje između EUIPO-a i DZIV-a radi promicanja konvergencije praksi i alata u području žigova i dizajna. Od materijalnih rashoda za tu svrhu najveći udio čine rashodi za usluge elektronskih medija (prvenstveno usluge provedbe aktivnosti DZIV-a na društvenim mrežama) te usluge razvoja i održavanja digitalnih alata (internih poslovnih te korisničkih softverskih aplikacija) u projektima digitalne transformacije poslovanja. Rashodi ostvareni u izvještajnom razdoblju rezultat su ostvarene dinamike aktivnosti u okviru planiranih projekata. U manjem dijelu odnose se na pokrivanje troškova poslovanja DZIV-a sukladno namjenskim sredstvima za nadoknadu troškova središnjih ureda za industrijsko vlasništvo država članica i drugih nadležnih tijela na temelju specifičnih zadaća koje isti izvršavaju kao funkcionalni dijelovi sustava žiga EU-a.

Za izvještajno razdoblje nije bilo izdataka za financijsku imovinu i otplate zajmova (razred 5).

**PRIJENOS SREDSTAVA IZ PRETHODNE GODINU**

Kumulirana a neutrošena sredstva svih izvora prihoda (osim Općih prihoda i primitaka), sa stanjem 31.12.2024. prenesena su u aktualnu fiskalnu godinu 2025.

Vlastita sredstva (izvor 31), sredstva pomoći EU-a (izvor 51) te sredstva ostalih pomoći i darovnice (izvor 52), u zbirnom iznosu (koji se prenosi u 2025.godinu) od 12.298,95 €, ostala su neutrošena i datiraju iz perioda smanjene poslovne aktivnosti zbog globalne zdravstvene situacije uzrokovane pandemijom bolesti COVID-19, a u razdoblju nakon pandemije i normalizacije gospodarske aktivnosti postupno se smanjuju.

Sredstva ostalih prihoda za posebne namjene (izvor 43-T) kumulirana su u značajnom iznosu (2.774.772,78 €) iz prethodnih proračunskih razdoblja, iz istih razloga (pandemije bolesti COVID-19, pada gospodarske aktivnosti, mjera opreza i minimiziranja rashoda u razdobljima krize i neizvjesnosti).

Korištenje ovih sredstava planirano je za provedbu različitih projekata suradnje između EUIPO-a i DZIV-a radi promicanja konvergencije stručnih praksi u postupcima priznavanja prava žiga i registriranog industrijskog dizajna te razvoja i održavanja pratećih korisničkih i poslovnih digitalnih alata, uključujući projekte digitalne transformacije poslovanja te održavanja i razvoja informacijsko-komunikacijske infrastrukture DZIV-a radi ispunjavanja ugovorenih standarda u pogledu održavanja zajedničkih korisničkih digitalnih alata, kao i projekte usmjerene na razvijanje i podizanje svijesti o zaštiti intelektualnog vlasništva i suzbijanje prometa krivotvorenim proizvodima kojima se povrjeđuju prava intelektualnog vlasništva. Zbog složenih i neizvjesnih globalnih i internih okolnosti navedena sredstava korištena su s povećanim oprezom, uz postavljanje prioriteta u angažmanu ljudskih resursa i namjene sredstava te uz privremenu odgodu projekata za implementaciju kojih bi se pretpostavke mogle promijeniti zbog promjena vanjskih okolnosti. Neki od prvotno odgođenih projekata znatnije financijske vrijednosti pokrenuti su ove godine, dok će namijenjena sredstva, zbog složenosti i dugotrajnosti tih projekata, biti iskorištena u narednom/im izvještajnom/im razdoblju/ima.

U 2025. godini ova su sredstva namijenjena za financiranje materijalnih rashoda, osobito rashoda za usluge elektronskih medija, usluge razvoja digitalnih alata u projektima digitalne transformacije poslovanja i daljnjeg razvoja korisničkih digitalnih alata u području žigova i dizajna, usluge zakupa licenci i druge računalne usluge, intelektualne i osobne usluge, organizacija promocije i događanja iz područja intelektualnog vlasništva, reprezentaciju, službena putovanja, stručna usavršavanja, i drugo; kao i rashode za nabavu nefinancijske imovine: za uredsku opremu i namještaj, komunikacijsku opremu, opremu za održavanje i zaštitu, knjige i sl.

Slijedom nedostatnih prihoda iz izvoru 11 za pokrivanje troškova redovnog poslovanja, sredstvima sa izvora 43-T pokrivaju se redovni rashodi poslovanja Zavoda, prvenstveno materijalni rashodi, sukladno utvrđenim pravilima za trošenje ovih i drugih namjenskih prihoda.

Zagreb, 28.7.2025.